1. Fáza pred začatím súdneho konania

2. Rozhodnutia Súdneho dvora podľa článku 258 a článku 260 ods. 2 ZFEÚ

VI. Transpozícia smerníc

1. Neskorá transpozícia

2. Veci predložené Súdnemu dvoru podľa článku 258 a článku 260 ods. 3 ZFEÚ

VII. Závery

I.Úvod

Účinné uplatňovanie práva Únie má zásadný význam pre realizáciu prínosov politík Európskej únie pre verejnosť a podniky. Často, keď sa do popredia dostanú otázky, ako sú emisné skúšky vozidiel, nelegálne skládky odpadu alebo bezpečnosť a ochrana dopravy, problémom nie je neexistencia právnych predpisov EÚ, ale skôr to, že sa právo Únie neuplatňuje účinne.

Členské štáty sú zodpovedné za včasnú a presnú transpozíciu smerníc do svojho vnútroštátneho práva, ako aj za správne uplatňovanie a vykonávanie celého súboru právnych predpisov EÚ (acquis). Komisia v rámci dohľadu nad zmluvami monitoruje opatrenia členských štátov a zabezpečuje, aby ich právne predpisy boli v súlade s právom Únie. Ak členský štát nezabezpečí súlad s právom Únie, Komisia môže začať postup v prípade nesplnenia povinnosti a v prípade potreby predložiť vec Súdnemu dvoru. Ak členský štát nevyhovie rozsudku alebo neoznámi Komisii svoje opatrenia, ktorými transponuje legislatívnu smernicu, môže sa podať návrh na zaplatenie penále.

Lepšie uplatňovanie práva Únie je prioritou Junckerovej Komisie a dôležitou súčasťou programu lepšej právnej regulácie. Komisia znovu potvrdila svoj záväzok zlepšiť uplatňovanie práva Únie vo svojom oznámení z decembra 2016, v ktorom sa stanovuje strategickejší prístup k jej politike v prípadoch nesplnenia povinnosti. Oznámila, že bude prioritne sledovať najvážnejšie porušenia práva Únie, ktoré sa dotýkajú záujmov občanov a podnikov.

Táto výročná správa je venovaná hlavným vývojovým tendenciám v politike presadzovania práva v roku 2016. V štruktúre správy sa premieta dôraz na presadzovanie práva v oblastiach prioritných politík Komisie. Komisia napríklad prijala opatrenia zamerané na presadzovanie práva v oblasti vnútorného trhu, kde sa osobitne zamerala na neschopnosť členských štátov zaviesť alebo uplatňovať systémy sankcií, ktoré by odrádzali výrobcov automobilov od porušovania právnych predpisov o emisiách automobilov. Ďalším príkladom je transpozícia pravidiel EÚ o verejnom obstarávaní a koncesiách; tu je nevyhnutná úplná transpozícia a vykonávanie práva Únie, aby sa malým a stredným podnikom umožnilo uchádzať sa o verejné zákazky jednoduchšie a hospodárnejšie a pri plnom dodržiavaní zásad EÚ v oblasti transparentnosti a hospodárskej súťaže. Okrem týchto prioritných oblastí sa v sprievodných dokumentoch k správe skúma správnosť uplatňovania práva Únie v jednotlivých členských štátoch a jednotlivých oblastiach politiky, ako aj výzvy, ktorým čelia.





II.Presadzovanie práva v prioritných politických oblastiach

Zabezpečenie lepšieho uplatňovania a vykonávania právnych nástrojov EÚ je nevyhnutným predpokladom realizácie politík EÚ vo všeobecnosti, a to najmä pokiaľ ide o politické priority Junckerovej komisie. Na dosiahnutie cieľov politík EÚ Komisia využíva širokú škálu nástrojov vrátane postupov v prípade nesplnenia povinnosti. Výročná správa za rok 2016 prináša prehľad opatrení Komisie v tomto smere.

Nová politika presadzovania práva – oznámenie „Právo EÚ: Lepšie výsledky pomocou lepšieho uplatňovania práva“

V decembri 2016 Komisia prijala nové oznámenie o politike týkajúcej sa presadzovania práva: Právo EÚ: Lepšie výsledky pomocou lepšieho uplatňovania práva. V oznámení sa uvádza, akým spôsobom Komisia ako strážkyňa zmlúv zvýši svoje úsilie v snahe zabezpečiť súlad s právom Únie. Odhodlanie „konať vo veľkom a ambicióznejšie vo veľkých veciach a v malom a skromnejšie v malých veciach“ by sa malo premietnuť do strategickejšieho a účinnejšieho prístupu k presadzovaniu práva, pokiaľ ide o riešenie prípadov nesplnenia povinnosti. Pri uplatňovaní tohto prístupu by sa Komisia mala zamerať na problémy, v prípade ktorých opatrenia Komisie v oblasti presadzovania práva môžu mať veľký význam, a takisto na priority politiky. V dôsledku toho bude Komisia odlišne posudzovať prípady na základe pridanej hodnoty, ktorú môže postup v prípade nesplnenia povinnosti dosiahnuť. Uzavrie prípady, keď to bude považovať za vhodné z hľadiska politiky.

Komisia sa zameria na prípady, keď členské štáty:

•neoznámia transpozičné opatrenia alebo keď prostredníctvom týchto opatrení nesprávne transponujú smernice,

•nevyhovejú rozsudku Súdneho dvora, ako je uvedené v článku 260 ods. 2 ZFEÚ, alebo